REGULAMENTUL (CE) NR. 811/2007 AL COMISIEI
din 11 iulie 2007
de modificare a Regulamentului (CE) nr. 917/2004 de stabilire a normelor de punere în aplicare a Regulamentului (CE) nr. 797/2004 al Consiliului referitor la acțiunile care au ca scop îmbunătățirea condițiilor de producere și de comercializare a produselor apicole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 797/2004 al Consiliului din 26 aprilie 2004 privind acțiunile de îmbunătățire a condițiilor de producție și comercializare a produselor apicole (1), în special articolul 6,
întrucât:
(1)
Pentru a evita orice risc de ambiguitate, este necesar să se stabilească în mod clar, la articolul 2 alineatul (3) din Regulamentul (CE) nr. 917/2004 al Comisiei (2), faptul că acțiunile programelor apicole trebuie să fie îndeplinite în mod obligatoriu înainte de încheierea exercițiului financiar anual care le privește.
(2)
Posibilitatea de a modifica limitele financiare ale fiecărei acțiuni dintr-un program apicol în timpul unui exercițiu financiar anual, fără ca aceste modificări să trebuiască să fie aprobate conform procedurii menționate la articolul 5 din Regulamentul (CE) nr. 797/2004, se limitează în prezent la un maxim de 20 % din limitele financiare în cauză.
(3)
Această limită de 20 % s-a dovedit a avea un caracter prea constrângător din punct de vedere administrativ, atât pentru statele membre, cât și pentru Comisie. Prin urmare, trebuie eliminată.
(4)
În vederea simplificării, trebuie sporit gradul de flexibilitate al adaptării acțiunilor programelor apicole pe parcursul unui exercițiu financiar anual, eliminându-se, astfel, limitele pentru o nouă repartizare bugetară pe tip de măsură în cadrul bugetului alocat fiecărui stat membru.
(5)
Este necesar să se prevadă că adaptările acțiunilor programelor apicole trebuie comunicate Comisiei, în cazul în care anumite acțiuni nu au fost comunicate în cadrul programului de trei ani comunicat inițial.
(6)
Regulamentul (CE) nr. 917/2004 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului de gestionare a cărnii de pasăre și a ouălor,
ADOPTĂ PREZENTUL REGULAMENT:
Articolul 1
Regulamentul (CE) nr. 917/2004 se modifică după cum urmează:
1.
Articolul 2 se modifică după cum urmează:
(a)
la alineatul (1) se elimină al doilea paragraf;
(b)
la alineatul (3), prima teză se înlocuiește cu următorul text:
„Acțiunile programelor apicole, prevăzute pentru fiecare an din perioada de trei ani, trebuie să fie finalizate în totalitate înainte de data de 31 august a exercițiului financiar anual care le privește.”
2.
Articolul 6 se înlocuiește cu următorul text:
„Articolul 6
Acțiunile programelor apicole pot fi adaptate pe parcursul unui exercițiu financiar anual atât timp cât sunt în conformitate cu articolul 2 din Regulamentul (CE) nr. 797/2004. Limitele financiare ale fiecărei acțiuni menționate anterior pot fi modificate atât timp cât plafonul total al previziunilor de cheltuieli anuale nu este depășit, iar participarea comunitară la finanțarea programelor apicole nu depășește 50 % din cheltuielile suportate de statul membru în cauză.
Statul membru implicat comunică Comisiei orice proiect de adaptare a acțiunilor în timpul unui exercițiu financiar anual, în temeiul primului paragraf, în cazul în care o acțiune nu a fost prevăzută inițial și comunicată în cadrul programului de trei ani. În cazul în care Comisia nu se opune, adaptarea preconizată se aplică din prima zi din a doua lună care urmează comunicării respective.
În termen de două luni de la sfârșitul fiecărui exercițiu financiar anual, statele membre prezintă Comisiei o situație recapitulativă a execuției cheltuielilor pe tip de măsură.”
3.
Articolul 7 se elimină.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iulie 2007.